b'\n_START_ARTICLE_\nAlfonso Alves\n_START_SECTION_\nZgodnja leta\n_START_PARAGRAPH_\nAfonso Alves je svojo kariero za\xc4\x8del pri brazilskem klubu Atl\xc3\xa9tico Mineiro. Leta 2002 je iz Atl\xc3\xa9tica prestopil k \xc5\xa1vedskemu klubu \xc3\x96rgryte iz G\xc3\xb6teborga, dve leti kasneje pa je podpisal pogodbo s \xc5\xa1vedskim klubom Malm\xc3\xb6 FF. S tem klubom je istega leta osvojil naslov \xc5\xa1vedskega prvaka. Tam je ostal do konca sezone 2005 in na 24 nastopih dosegel 14 golov in s tem postal najbolj\xc5\xa1i strelec kluba in drugi najbolj\xc5\xa1i strelec \xc5\xa1vedske prve lige.\n_START_SECTION_\nHeerenveen\n_START_PARAGRAPH_\nSezono 2006 je za\xc4\x8del pri Malmu, nato pa je za 4,5 milijonov evrov prestopil v nizozemski klub SC Heerenveen. Njegov prestop je bil najdra\xc5\xbeji v zgodovini tega kluba._NEWLINE_Po dveh sezonah, ko je bil drugi najbolj\xc5\xa1i strelec \xc5\xa1vedske prve lige je v sezoni 2007 s 34 goli postal najbolj\xc5\xa1i strelec nizozemske prve lige. Ta rezultat je \xc5\xa1e vedno klubski rekord. Afonso Alves je postal tako \xc5\xa1ele tretji brazilec, ki je osvojil naslov najbolj\xc5\xa1ega strelca nizozemske lige. Pred njim je to uspelo le igralcema PSV Eindhovna Rom\xc3\xa1riu in Ronaldu. Hkrati je postal za Ronaldom \xc5\xa1ele drugi brazilec, ki je v nizozemski ligi v eni sezoni uspel zadeti ve\xc4\x8d kot tridesetkrat (Ronaldo je v sezoni 1994-95 zabil to\xc4\x8dno 30 golov). Ti rezultati so Alvesu prinesli drugo mesto v tekmovanju za zlato kopa\xc4\x8dko, ki je naslov najbolj\xc5\xa1ega nogometa\xc5\xa1a v Evropi. Le za to\xc4\x8dko ga je prehitel napadalec AS Rome Francesco Totti._NEWLINE_7. oktobra 2007 je v svojem drugem nastopu sezone dosegel sedem golov, ko je njegov klub z 9:0 premagal Heracles Almelo, kar je postal evropski rekord v \xc5\xa1tevilu zadetkov na eni tekmi.\n_START_SECTION_\nMiddlesbrough\n_START_PARAGRAPH_\nPo ve\xc4\x8d mesecih \xc5\xa1pekulacij je Alves tik pred koncem prestopnega roka 31. januarja 2008 ob 23:32 podpisal pogodbo z angle\xc5\xa1kim nogometnim klubom Middlesbrough F.C. Vrednost prestopa ni bila objavljena, objavljeno pa je bilo, da je njegov prestop najdra\xc5\xbeji v zgodovini kluba. Po predvidevanjih naj bi \xc5\xa1lo za 12,7 milijonov funtov, za klub pa je Alves podpisal \xc5\xa1tiri in pol letno pogodbo._NEWLINE_5. februarja so mu odobrili delovno vizo, v Teesside pa je prispel naslednji dan. 7. februarja ga je ve\xc4\x8d kot 2000 navija\xc4\x8dev pozdravilo na Riverside Stadiumu._NEWLINE_Za klub je prvi\xc4\x8d nastopil 9. februarja 2008 na tekmi proti Fulhamu, ko je v drugem pol\xc4\x8dasu zamenjal Lee Dong-Gooka. V prvi postavi je prvi\xc4\x8d zaigral 27. februarja na tekmi FA pokala proti Sheffield Unitedu. Igral je do 73. minute, Middlesbrough pa je na koncu tekmo dobil z 1:0_NEWLINE_Svoja prva dva gola za Middlesbrough je dosegel na Riverside stadionu 6. aprila 2008 na tekmi proti Manchester Unitedu, ki se je kon\xc4\x8dala z rezultatom 2:2.\n_START_SECTION_\nReprezentan\xc4\x8dna kariera\n_START_PARAGRAPH_\nAlves je bil v brazilsko nogometno reprezentanco prvi\xc4\x8d vpoklican 17. maja 2007 za prijateljski tekmi proti Angliji in Tur\xc4\x8diji. 1. junija je v 72. minuti tekme proti Angliji vstopil namesto Kak\xc3\xa1ja. Kasneje je za reprezentanco zaigral na tekmovanju Copa America 2007 v Venezueli, kjer je Brazilija osvojila pokal. Svoj prvi reprezentan\xc4\x8dni gol je Alves dosegel 12. septembra 2007 na tekmi proti Mehiki, ki jo je Brazilija dobila s 3:1.'